Document ID: /roh_data/filtered/fineweb-2-filterrobots_roh.jsonl.gz/23304

Il Cussegl federal propona dad adattar anc ina giada la lescha da covid. I va per disposiziuns en ils secturs da la sanadad, protecziun da lavurantas e lavurants, sport e cultura.
Las mesiras pertutgadas scadessan la fin da l’onn senza las adattaziuns. Uss vul il Cussegl federal prolungar questas mesiras, pervi da la malsegirtad en connex cun il svilup da la pandemia e per avair la pussaivladad da cumbatter la pandemia.
Areguard ils agids per cas da direzza e dischoccupadas e dischoccupads duain puspè valair las proceduras ordinarias. La lescha è gia vegnida adattada trais giadas dapi il settember 2020. Davart las prolungaziuns proponidas decida il parlament durant la sessiun d'enviern.
Pertge prolungar?
La basa legala per il certificat da Covid (Artitgel 6a) è bain en vigur enfin la fin dal 2022 e betg pertutgada da la decisiun. Ma ils blers auters puncts da la lescha, valan be fin la fin dal 2021. Cun prolungar la lescha da Covid-19 per in onn, vul il Cussegl federal garantir ch'ns haja vinavant enta maun ils instruments necessaris per cumbatter la pandemia, en cas che quella cuzzass pli ditg.